She Loves Me

She Loves Me on Joe Masteroffin kirjoittama, Jerry Bockin säveltämä ja Sheldon Harnickin sanoittama musikaali. Tarina kertoo kahdesta työntekijästä hajuvesiliikkeessä nimeltään Amalia ja Georg. He riitelevät keskenään päivisin ja kirjoittavat kauniita rakkauskirjeitä "salaisille ihailijoilleen" öisin tietämättöminä siitä, että kyseessä onkin heidän oma työkumppaninsa.

Musikaali sai ensi-iltansa Broadwaylla vuonna 1963 ja West Endissä vuonna 1964. Vaikka alkuperäinen Broadway-ajo ei ollut taloudellinen menestys, She Loves Mesta tuli hitaasti kulttiklassikko, ja massiivisesti menestyneestä vuoden 2016 Broadwayn uudelleenesityksestä tuli ensimmäinen Broadway-esitys, joka on koskaan lähetetty suorana.

## Hahmot

* **Arpad Laszlo**
	+ Toimituspoika Maraczek's Parfumeriessa. Hänen yltäkylläisyytensä on tarttuvaa ja sitoutuminen työhönsä huomattavaa. Kunnianhimoinen ja suloinen työntekijä.
* **Ladislav Sipos**
	+ Ei Maraczek's Parfumerien kirkkain työmies. Optimistinen perheenisä.
* **Ilona Ritter**
	+ Töissä Maraczek's Parfumeriessa. Hän on seksikäs ja romanttinen, mutta kaipaa rakkauspelistä jotain pysyvämpää.
* **Steven Kodaly**
	+ Hyvin arvostettu ja pidetty työntekijä Maraczek's Parfumeriessa. Vaikka häntä pidetään näppäränä ja satunnaisesti viehättävänä, hän on enemmän pinnallinen naistenmies.
* **Georg Nowack**
	+ Maraczek's Parfumerien vakiintunut työntekijä, joka muistuttaa toivotonta romantikkoa. Ujo, älykäs ja pehmeäpuhuinen.
* **Herra Maraczek**
	+ Maraczek's Parfumerien omistaja. Hyvin omistautunut ammatilleen- toisin kuin vaimolleen.
* **Amalia Balash**
	+ Uusi innokas työntekijä Maraczek's Parfumeriessa. Vaikka hän on taitava myyjä, hänestä tulee helposti pelokas ja hermostunut. Viehättävä ja valoisa kirjallisuuden ystävä.

## Synopsis

### I Näytös

Tarina sijoittuu 1930-luvun Eurooppaan Maraczek's Parfumerieen. Ladislav Sipos, Maraczekin virkailija, astuu sisään kasvot sanomalehteen peitettyinä. Kaupan jakelupoika Arpad seuraa häntä polkupyörällään. He huomaavat työtoverinsa Ilona Ritterin ja Steven Kodalyn läheisestä lehtikioskista. Arpad huomaa, että vaikka on selvää, että pariskunta vietti yön yhdessä, he teeskentelevät saapuvansa erikseen. Liikkeen johtaja Georg Nowack liittyy heihin. Kaikki huomauttavat kauniista säästä ja haaveilevat rentoutumisesta työskentelyn sijaan. He toteavat yhdessä, että työtä ei voi välttää. Heidän pilailunsa aikana selviää, että herra Nowack syö illallista joka viikko herra Maraczekin ja hänen vaimonsa kanssa. Viime illallisella herra Maraczek paljasti, ettei hän aio korvata äskettäin poistunutta virkailijaa. Mr. Maraczek ilmestyy, ja henkilökunta astuu kauppaan aloittaakseen päivänsä ("Good Day, Good Morning").

Ryhmä asiakkaita saapuu, ja virkailijat aloittavat myyntityönsä ("Sounds While Selling"). Ensimmäisellä tilaisuudella Georg paljastaa Siposille saaneensa toisen kirjeen naiselta, jonka kanssa hän on ollut kirjeenvaihdossa "Yksinäisiä sydämiä" -kolumnin kautta. Vaikka hän ei ole koskaan edes nähnyt hänen kuvaansa, heidän suhteensa edistyy.

Herra Maraczek pyytää Georgilta vatsapilleriä väittäen, että joka kerta kun Georg on vieraana hänen kotonaan, rouva Maraczek valmistaa lihotusruoan, joka aiheuttaa hänelle närästystä. Hän ehdottaa, että Georg harkitsisi asettumista ja muistelee, kuinka hän poikamiehenä tanssi läpi yöt ("Days Gone By"). Sitten hän valmistaa uuden tuotteen lisättäväksi myymälän varastoon, ollen varma, että siitä tulee uusi hitti: soivat sikarilaatikot. Georg on skeptinen, mutta Kodaly teeskentelee innostunutta tehdäkseen pomoon vaikutuksen. Herra Maraczek lyö vetoa Georgin kanssa, että kauppa myy ensimmäisen laatikon tunnin sisällä.

Asiakkaat saapuvat paikalle ja jakavat Georgin mielipiteen laatikoista. Amalia Balash tulee sisään etsimään työpaikkaa. Kun kilpaileva parfyymiliike, Hammerschmidt's, lopetti toimintansa, hän jäi ilman työtä. Vaikka sekä Georg että herra Maraczek väittävät, etteivät he etsi uusia työntekijöitä, Amalia jatkaa. Hän onnistuu myymään yhden nahkapäällysteisistä sikarilaatikoista vastahakoiselle asiakkaalle, vaikka hänellä ei ole aavistustakaan, mihin tarkoitukseen laatikko on tarkoitettu ("No More Candy"). Herra Maraczek, joka on iloinen voitettuaan vedon Georgin kanssa, palkkaa Amalian. George on vähemmän vaikuttunut hänestä.

Syksy koittaa. Georg kirjoittaa kirjeen "Rakkaalle ystävälleen", vuodattaen hänelle toiveensa ja unelmansa ("The First Letter"). Kodalylla ja Ritterillä on riita; samoin Georg'lla ja Amalialla ("The Second Letter"). Sipos kertoo Arpadille, että Georg ja Amalia riitelevät, koska he pitävät toisistaan, vaikka he eivät ole siitä tietoisia.

Yhtäkkiä on talvi. Kun Amalia lukee "Rakas ystävä" kirjettä, saamme tietää, että pariskunta aikoo tavata ensimmäisen kerran seuraavana tiistaina ("The Third Letter"). Amalia saapuu tapaamispäivänä töihin uudessa asussa. Vaikka hän on myöhässä, Georg ei huomaa. Hän on liian huolissaan herra Maraczekista, joka on nyt jatkuvasti pettynyt häneen. Herra Maraczek näyttää Georgille viallisen kylmävoideputken, mikä viittaa siihen, että viallinen tuote on Georgin vastuulla. Tapaamisen jälkeen Maraczekin kanssa Georg kertoo Siposille tapaavansa kirjetyttöä kasvokkain sinä iltana ja on erittäin hermostunut. Georg myöntää, että hän on kirjeissään kertonut itsestään valheita jotka saisivat hänet näyttämään paremmalta mitä oikeasti on valmistellessaan itseään iltaa varten ("Tonight at Eight").

Kun Amalia ja Ilona paketoivat joululahjoja yhdessä työhuoneessa, Ilona järkyttyy kuullessaan, ettei Amalia ole koskaan tavannut rakastamaansa miestä ("I Don't Know His Name"). Ilona alkaa pohtia, onko Amalian välinpitämättömyydellä tätä muukalaista kohtaan jokin syy; hän alkaa itsekin harkita mahdollisuutta viettää iltansa kirjojen ja gramofonin kanssa Kodalyn kaltaisen petollisen miehen sijaan.

Herra Maraczek jatkaa Georgin sättimistä. Hän on vihainen, että kauppaa ei ole koristeltu jouluksi, ja vaatii, että kaikki jäävät myöhään tekemään töitä sinä iltana. Kun Georg sanoo, ettei hän voi, kiista kärjistyy. Georg vaatii tietää, miksi hänen työnsä oli hyväksyttävää viisitoista vuotta, ja yhtäkkiä mikään, mitä hän tekee, ei näytä olevan oikein. Sipos työntää lattialle pinon sikarilaatikoita siirtääkseen herra Maraczekin huomion muualle ja lopettaakseen riidan. Hän yrittää estää Georgia eroamasta, koska hän pelkää oman työnsä puolesta ("Perspective").

Georg kertoo kaikille, että herra Maraczek haluaa heidän jäävän ylitöihin koristelemaan liikettä. Amalia epäilee Georgin itse valinneen tämän illan koska tiesi, että Amalialla suunnitelmia. Heidän riitansa eskaloituu ja Georg palaa myyntikerrokseen, jossa herra Maraczek raivoaa hänelle luullen, että Georg yrittää laistaa työtehtävistään. Georg väittää, että rakastaa kauppaa kuin omaansa, jolloin herra Maraczek purskahtaa raivoon. Hänen vihansa hätkäyttää Georgia niin, että hän eroaa; Ilona ja Sipos ovat erittäin järkyttyneitä. Amalia näkee Georgin työhuoneessa siivoamassa lokeroaan ja tajuaa tämän lähtevän. Tyttö vakuuttaa hänelle, ettei hän koskaan tarkoittanut hänelle mitään pahaa, mutta Georgin vastaus tähän on vähättelevä. Ilona, Sipos, Kodaly ja Arpad yrittävät sanoa hyvästit Georgille samalla kun he hoitavat vaativia asiakkaitaan ("Goodbye, Georg").

Myöhemmin Amalia on huolissaan tapaamisesta mysteerimiehensä kanssa ("Will He Like Me?"). Sisustaessaan Ilona ja Kodaly riitelevät taas. Kodaly vakuuttaa Ilonan antamaan tälle vielä yhden mahdollisuuden ("Ilona"). Herra Maraczek lähettää heidät äkillisesti kotiin. Kodaly tajuaa sittenkin pääsevänsä ajoissa pois töistä, tarkoittaen että hän ehtiikin jo aiemmin sopimilleen treffeille. Ilona jää yksin ja vannoo, ettei koskaan enää ole haavoittuvainen Kodalyn tai hänen kaltaistensa miesten kanssa ("I Resolve"). Georg nykäisee Siposia hihasta hänen poistuessaan kaupasta ja pyytää häntä toimittamaan kirjeen, jossa hän purkaa treffit Café Imperialessa odottavan mysteeritytön kanssa. Georg on liian järkyttynyt tapaamaan hänet tänä iltana.

Liikkeessä herra Maraczekin luona vierailee Keller, hänen palkkaamansa etsivä. Maraczek on saanut nimettömän kirjeen, jossa vihjataan, että hänen vaimonsa on ollut romanttisessa suhteessa jonkun hänen työntekijänsä kanssa. Keller vahvistaa suhteen. Hän kuitenkin paljastaa, että rouva Maraczek ei ole tekemisissä Georgin kanssa, kuten herra Maraczek epäili, vaan Steven Kodalyn. Keller lähtee huoneesta Maraczekin puhelimen soidessa; Rouva Maraczek soittaa. Hän valehtelee miehelleen käyneensä naisystävän luona sinä iltana, ja herra Maraczek poistuu toimistoonsa. Arpad ilmestyy, kun huoneesta kuuluu laukaus. Se sekoittuu Café Imperialessa putoavan tarjottimen ääneen.

Amalia odottaa romanttisessa kahvilassa kynttilöiden kera ("A Romantic Atmosphere"). Sipos ja Georg tulevat sisään. Sipos näkee Amalian ja tajuaa mitä on tapahtunut. Georg näkee Amalian ja kääntyy lähteäkseen karkuun. Hän sanoo, ettei voisi antaa naisen tietää hänen olevan kirjeiden takana; Amalia tekisi hänestä kaupungin naurunalaisen. Sipos muistuttaa, kuinka tärkeitä naisen kirjoittamat kirjeet hänelle olivat. Georg väittää, ettei hän voi olla rakastunut neiti Balashiin.

Hämmentyneenä mahdollisuudesta, että Amalia voisi olla hänen "rakas ystävänsä", Georg istuu hänen pöytäänsä. He alkavat heti riidellä ja Georg keksii kauhutarinan nuoresta naisesta, joka vastasi Lonely Hearts -mainokseen ja sai kokea kamalia asioita. Tarjoilija kuulee heidän väittelynsä ja pyytää heitä lähtemään – he pilaavat ilmapiirin ("Mr. Nowack, Will You Please…"). Vaikka Georg yrittää selvittää, voisiko heidän välillään olla jotain muutakin, Amalia, joka ei tiedä Georgin olevan hänen kirjekumppaninsa, sanoo hänelle syvästi satuttavia asioita. Georg lähtee ja Amalia alkaa heti katua huomautuksiaan.

Nainen kertoo tarjoilijalle, että hänen treffikumppaninsa on jo yli kaksi tuntia myöhässä, ja tämä antaa hänelle ilmaisen kannun viiniä lohdutukseksi. Amelia on silti hyvin masentunut tilanteestaan ("Rakas ystävä").

### II Näytös

Mr. Maraczek makaa sängyssä sairaalassa ja sairaanhoitaja ruokkii häntä lusikalla. Hänen olkapäänsä on sidottu. Arpad, joka on hoitanut asioita herra Maraczekin puolesta liikkessä, tulee paikalle ja kertoo aikovansa auttaa salaamaan totuuden työnantajansa itsemurhayrityksestä. Samalla tämä kertoo Maraczekille, että neiti Balash on sairas. Hän päättää, että tämä olisi täydellinen tilaisuus pyytää ylennystä jakelupojasta virkailijaksi ("Try Me").

Georg saapuu Arpadin lähtiessä ja herra Maraczek pyytää anteeksi Georgilta ja selittää syyn viimeaikaiseen käytökseensä. Hän pyytää Georgia ottamaan liikkeen haltuun poissa ollessaan ja erottamaan herra Kodalyn. Ohittaen hän mainitsee, että neiti Balash on sairas. Georg lähtee, kun herra Maraczek jää muistelemaan poikamiespäiviään ("Days Gone By – Reprise"). Arpad palaa sisään ja he sopivat, että hän saavtyöskennellä sekä jakajana että virkailijana.

Amalia makaa sängyssä asunnossaan, kun Georg saapuu kertomaan, että hän on saanut työnsä takaisin. Amalia olettaa, että mies on tullut vakoilemaan häntä ja yrittää selvittää onko hän oikeasti kipeä. Hän yrittää pukeutua mennäkseen töihin vihaisena siitä, ettei Georg muka usko tämän olevan kipeä ("Where's My Shoe?"). Georg yrittää saada hänet lepäämään ja kertoo, että hän on tuonut Amalialle vaniljajäätelöä. Potilas syö jäätelön ja kertoo hänelle olevansa hyvin pettynyt itseensä. Hän pyytää anteeksi käytöstään kahvilassa. Kun Georg ymmärtää hänen surunsa laajuuden, hän väittää tavanneensa Amalian kirjekumppanin kahvilasta lähdettyään. Hän keksii valheen, kuinka mysteerimies ei päässyt paikalle äkillisen työmatkan takia. Amalian alkaessa kyselemään yksityiskohtia Georg kuvailee kuvitteellista miestä vanhaksi kaljupääksi. Amalia on ensin pettynyt mutta väittää sitten, ettei ulkonäöllä ole väliä. Hän kiittää Georgia siitä, että hän tuli antamaan hänelle toivoa ja antaa tälle kiitollisen suudelman. Amalia aikoo kirjoittaa ystävälleen uuden kirjeen. Georg kommentoi tätä samalla tavalla, kuin mitä Amalia oli lukenut yhdessä hänen saamistaan kirjeistä. Tästä sattumasta hämmentyneenä hän ilmoittaa pitävänsä miehestä. Tämän lähdettyä Amalia yrittää kirjoittaa kirjettä, mutta ajatukset Georgista häiritsevät hänen keskittymistään ("Vanilla Ice Cream").

Georg on innoissaan ja juhlii sitä tosiasiaa, että hän rakastaa Amaliaa ja tämä rakastaa häntä, vaikka hän ei sitä tiedäkään ("She Loves Me"). Liikkeen sisällä Ilona ja Sipos toivottavat Georgin tervetulleeksi takaisin töihin. Kun Georg lähtee työhuoneesta irtisanomaan Kodalyn, Ilona kertoo Siposille, ettei hän enää välitä siitä, mitä Kodalylle tapahtuu kirjastossa kokemansa tapahtuman vuoksi. Kun hän yritti saada rohkeutta tutustua kirjoihin, hän tapasi Paulin, ystävällisen optikon, joka vei hänet takaisin asuntoonsa ja luki hänelle koko yön ("A Trip to the Library"). Georgin ilmoittaessa erottaneensa Kodalyn Sipos tunnustaa kirjoittaneensa nimettömän kirjeen herra Maraczekille. Talouden taantuessa hän pelkäsi, että joku saattaisi irtisanoutua, ja hän halusi sen olevan Kodaly. Hän katuu nyt tekoa, koska se vahingoitti Georgia; seuraavan kerran hän tulisi nimeämään nimiä nimettömässä kirjeessään.

Arpad ilmestyy kauppaan toimimaan virkailijana ja Kodaly jättää hyvästit työkumppaneilleen ("Grand Knowing You"). Seuraavana aamuna Georg tervehtii Amaliaa kiihkeiden ostajien kiirehtiessä ympäri myymälää. Seuraavien päivien aikana heidän suhteensa alkaa kukoistaa lomaruuhkan keskellä ("Twelve Days to Christmas"). Jouluaattona virkailijat ovat uupuneita kiihkeän päivän jälkeen. Georg aikoo viedä sairaalaan listan kaikista heidän myymistään asioista piristääkseen herra Maraczekin. Hän kertoo Siposselle, että Amalia on kutstunut jouluaatoksi kotiinsa sekä hänet että tämän salaisen kirjekumppanin. Amalia pyytää häntä auttamaan juttelemaan mysteerimiehelle, jos keskustelu käy liian syvälliseksi. Mr. Maraczek ilmestyy paikalle samppanjapullon kanssa. Hän pyytää Georgia päivälliselle kanssaan, mutta ymmärtää, kun Georg sanoo, että hänellä on jo suunnitelmia sille illalle.

Ilonan uusi heila on tullut hakemaan häntä kotiin. Hän nappaa kaksi kirjaa ja uudet silmälasinsa ja lähtee. Sipos lähtee viettämään joulua perheensä kanssa. Herra Maraczek päättää viedä Arpadin ulos hienolle illalliselle. Georg ja Amalia lähtevät yhdessä kaupasta. Amalia pudottaa paketin ja Georg tajuaa, että se on soiva sikarirasia. Amalia kertoo sen olevan lahja hänen salaiselle ystävälleen jolloin Georg kertoo nyt pitävänsä noista rasioista, koska ne muistuttavat häntä naisen saapumisestaan hänen elämäänsä.

Georg paljastaa, että oli ihastunut naiseen jo silloin kun tämä saapui liikkeeseen ensimmäistä kertaa. Amalia kertoo tunteneensa samoin ja harmittelee, ettei tämä ollut sanonut sitä jo aiemmin. Georg alkaa lainata yhtä hänen äskettäisistä kirjeistään ja Amalia paljastaa toivoneensa Georgin olevan tämän salainen kirjekumppani. Lopulta syleillen he ilmaisevat suurta iloaan totuuden paljastumisesta ("Finale / Vanilla Ice Cream – Reprise").

## Musiikkinumerot

### I Näytös

* "Prelude" / "Good Morning, Good Day" – Georg, Arpad, Sipos, Ilona ja Kodaly
* "Sounds While Selling" – Asiakkaat, Sipos, Kodaly ja Georg
* "Thank You, Madam" – työntekijät
* "Days Gone By" – Maraczek
* "No More Candy" – Amalia
* "Three Letters" – Amalia ja Georg
* "Tonight at Eight" – Georg
* "I Don't Know His Name" – Amalia ja Ilona
* "Perspective" – Sipos
* "Goodbye Georg" – Asiakkaat ja työntekijät
* "Will He Like Me?" – Amalia
* "Ilona" – Kodaly, Arpad ja Sipos
* "I Resolve" – Ilona
* "A Romantic Atmosphere" – Maitre D'
* "Tango Tragique" – Georg
* "Mr. Nowack, Will You Please?" – Amalia ja Waiter
* "Dear Friend" – Amalia

### II Näytös

* "Entr'acte" – Orkesteri
* "Try Me" – Arpad
* "Days Gone By" (Reprise) – Maraczek
* "Where's My Shoe?" – Amalia ja Georg
* "Vanilla Ice Cream" – Amalia
* "She Loves Me" – Georg
* "A Trip to the Library" – Ilona
* "Grand Knowing You" – Kodaly
* "Twelve Days to Christmas" – Kuoro, asiakkaat ja työntekijät
* "Finale" – Georg ja Amalia